Document ID: 32014R0642

PADOMES REGULA (ES) Nr. 642/2014
(2014. gada 16. jūnijs),
ar ko izveido kopuzņēmumu Shift2Rail
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 187. pantu un 188. panta pirmo daļu,
ņemot vērā Eiropas Komisijas priekšlikumu,
ņemot vērā Eiropas Parlamenta atzinumu (1),
ņemot vērā Eiropas Ekonomikas un sociālo lietu komitejas atzinumu (2),
tā kā:
(1)
Stratēģijā “Eiropa 2020”: stratēģija gudrai, ilgtspējīgai un integrējošai izaugsmei ir uzsvērta vajadzība radīt labvēlīgus apstākļus ieguldījumiem zināšanās un inovācijā, tostarp ekoinovācijā, lai Savienībā nodrošinātu gudru, ilgtspējīgu un iekļaujošu izaugsmi.
(2)
Komisijas baltajā grāmatā “Ceļvedis uz Eiropas vienoto transporta telpu”, kas pieņemta 2011. gada 28. martā (“baltā grāmata”), ir uzsvērta nepieciešamība izveidot vienotu Eiropas dzelzceļa telpu, lai sasniegtu to, ka Savienības transporta sistēma ir konkurētspējīgāka un resursu ziņā efektīvāka, un risināt tādas sabiedrībai svarīgas problēmas kā transporta pieprasījuma palielināšanās, satiksmes sastrēgumi, energoapgādes drošība un klimata pārmaiņas. Tajā arī norādīts, ka būtiska šīs stratēģijas sastāvdaļa būs inovācija un ka Savienības pētniecībai integrētā veidā būtu jārisina pilna pētniecības, inovācijas un ieviešanas cikla jautājumi, koncentrējot uzmanību uz visdaudzsološākajām tehnoloģijām un iesaistot visas ieinteresētās personas.
(3)
Pētniecības un inovācijas pamatprogrammas 2014.-2020. gadam (pamatprogramma “Apvārsnis 2020”), kas izveidota ar Eiropas Parlamenta un Padomes Regulu (ES) Nr. 1291/2013 (3), mērķis ir panākt to, ka centieniem pētniecības un inovācijas jomā ir lielāka ietekme, Savienības un privātā sektora līdzekļus apvienojot publiskā un privātā sektora partnerībās (PPP) tajās jomās, kurās pētniecība un inovācija var sniegt ieguldījumu plašāku Savienības konkurētspējas mērķu sasniegšanā, piesaistīt privātus ieguldījumus un palīdzēt atrisināt sabiedrības problēmas. Šo partnerību pamatā vajadzētu būt ilgtermiņa saistībām, tostarp līdzsvarotam visu partneru ieguldījumam, tām būtu jānes atbildība par savu mērķu sasniegšanu, un tām vajadzētu būt saskaņotām ar Savienības pētniecības, attīstības un inovācijas stratēģiskajiem mērķiem. Šo partnerību pārvaldībai un darbībai vajadzētu būt atklātai, pārredzamai, efektīvai un ietekmīgai, un būtu jādod iespēja tajās piedalīties plašam ieinteresētu personu lokam, kas darbojas savās specifiskajās jomās. Savienība šādās partnerībās var iesaistīties, nodrošinot finansiālu ieguldījumu kopuzņēmumos, kas izveidoti, pamatojoties uz Līguma par Eiropas Savienības darbību (LESD) 187. pantu.
(4)
Saskaņā ar Regulu (ES) Nr. 1291/2013 un Padomes Lēmumu 2013/743/ES (4) atbalstu var sniegt kopuzņēmumiem, kas izveidoti saskaņā ar pamatprogrammu “Apvārsnis 2020” atbilstīgi minētajā lēmumā izklāstītajiem noteikumiem.
(5)
Komisijas paziņojumā Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Publiskā un privātā sektora partnerības pamatprogrammā “Apvārsnis 2020” - iedarbīgs instruments vērienīgai inovācijai un izaugsmei Eiropā” ir apzinātas konkrētas atbalstāmas publiskā un privātā sektora partnerības, tostarp pieci kopīgās tehnoloģiju ierosmes kopuzņēmumi un kopuzņēmums SESAR (Eiropas vienotās gaisa telpas gaisa satiksmes pārvaldības pētniecība). Turklāt tajā aicināts veidot kopuzņēmumu dzelzceļa nozarē, ņemot vērā to pētniecības un inovācijas darba mērogu, kas nepieciešams, lai nostiprinātu Savienības vadošās pozīcijas dzelzceļa tehnoloģiju jomā, kā arī politikas ieguldījumu, kas vajadzīgs Eiropas vienotās dzelzceļa telpas izveides pabeigšanai.
(6)
Komisijas paziņojumā Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Ceturtais dzelzceļa nozares tiesību aktu kopums - vienotas Eiropas dzelzceļa telpas pabeigšana, lai veicinātu Eiropas konkurētspēju un izaugsmi” (“ceturtais dzelzceļa nozares tiesību aktu kopums”) uzsvērta nepieciešamība dzelzceļa nozarē izveidot kopuzņēmumu, lai palīdzētu attīstīt dzelzceļu kā transporta veidu, veicinot radikālas inovācijas pasažieru pārvadājumu ritošajā sastāvā, kravu pārvadājumos, satiksmes vadības sistēmās un dzelzceļa infrastruktūrā. Tajā uzsvērts, cik svarīgi, ņemot vērā ierobežotos publiskā sektora līdzekļus, ir panākt labāku cenas un vērtības attiecību dzelzceļa nozarē vienotā tirgus izveides rezultātā, un aicināts panākt plašāku Eiropas mēroga pieeju dzelzceļa nozarei, lai sekmētu pāreju no autotransporta un gaisa transporta uz dzelzceļa transportu.
(7)
Kopuzņēmumam Shift2Rail (“kopuzņēmums S2R”) vajadzētu būt PPP, kura mērķis ir veicināt un labāk saskaņot Savienības ieguldījumus pētniecības un inovācijas jomā dzelzceļa nozarē nolūkā paātrināt un veicināt pāreju uz integrētāku, efektīvāku, ilgtspējīgāku un pievilcīgāku Savienības dzelzceļa tirgu saskaņā ar dzelzceļa nozares darījumdarbības vajadzībām un ar vispārējo mērķi izveidot vienotu Eiropas dzelzceļa telpu. Jo īpaši kopuzņēmumam S2R būtu jāpalīdz īstenot konkrētos mērķus, kas noteikti baltajā grāmatā un ceturtajā dzelzceļa nozares tiesību aktu kopumā; šo mērķu vidū ir uzlabota dzelzceļa nozares efektivitāte valsts budžeta labā; dzelzceļa tīkla jaudas ievērojama paplašināšana vai uzlabošana, lai ļautu dzelzceļam efektīvi konkurēt un pārņemt ievērojami lielāku daļu no pasažieru un kravu pārvadājumiem; dzelzceļa pakalpojumu kvalitātes uzlabošana, ievērojot dzelzceļa pasažieru un kravas ekspeditoru vajadzības; to tehnisko šķēršļu novēršana, kas kavē nozari savstarpējas izmantojamības ziņā; un ar dzelzceļa transportu saistīto negatīvo faktoru samazināšana. Kopuzņēmuma S2R virzība uz šo mērķu sasniegšanu būtu jāmēra, pamatojoties uz galvenajiem rezultātu rādītājiem.
(8)
Kopuzņēmuma S2R organizācijas un darbības noteikumi būtu jāizklāsta kopuzņēmuma S2R statūtos, kas ir daļa no šīs regulas.
(9)
Kopuzņēmuma S2R dibinātājiem vajadzētu būt Savienībai, ko pārstāv Komisija, un šīs regulas II pielikumā uzskaitītajiem dibinātājiem, kas nav Savienība, ar nosacījumu, ka tie atzīst kopuzņēmuma S2R statūtus. Minētie dibinātāji, kas nav Savienība, ir finansiāli stabili atsevišķi tiesību subjekti, kam ir finansiālās spējas un kas pēc intensīvas apspriešanās ar ieinteresētajām personām ir rakstiski pauduši savu piekrišanu veikt nozīmīgu finansiālu ieguldījumu pētniecības pasākumu veikšanai kopuzņēmuma S2R darbības jomā, izmantojot struktūru, kas ir labi pielāgota publiskā un privātā sektora partnerības būtībai.
(10)
Ļoti svarīgs S2R iniciatīvas (“S2R iniciatīva”) elements ir būtiska nozares dalība. Tāpēc ir ļoti svarīgi, lai nozares ieguldījumi S2R iniciatīvā būtu vismaz tikpat lieli kā publiskie līdzekļi. Tādēļ par locekļiem varēs kļūt citas publiskas vai privātas vienības, kas vēlēsies nodrošināt nepieciešamos resursus, lai veiktu pētniecības un inovācijas pasākumus kopuzņēmuma S2R jomā.
(11)
Kopuzņēmuma S2R mērķim vajadzētu būt vadīt S2R iniciatīvas pētniecības, attīstības un validācijas pasākumus, apvienojot publiskā un privātā sektora finansējumu, ko nodrošinājuši tā locekļi, un izmantojot iekšējos un ārējos tehniskos resursus. Tam būtu jārada jauni konkurences noteikumiem atbilstoši sadarbības veidi starp ieinteresētajām personām no visas dzelzceļa nozares vērtību ķēdes un ārpus tradicionālās dzelzceļa nozares un jāizmanto Eiropas Dzelzceļa aģentūras pieredze un zinātība jautājumos par savstarpēju izmantojamību un drošību.
(12)
Lai sasniegtu mērķus, kopuzņēmumam S2R būtu jāsniedz finansiāls atbalsts, galvenokārt sniedzot dotācijas locekļiem un izmantojot visatbilstošākos paņēmienus, piemēram, iepirkumu vai dotāciju piešķiršanu pēc uzaicinājumiem iesniegt priekšlikumus.
(13)
Kopuzņēmumam S2R būtu jādarbojas atklāti un pārredzami, laikus sniedzot visu atbilstīgo pieejamo informāciju savām attiecīgajām struktūrām, kā arī popularizējot savus pasākumus, tostarp ar plašākai sabiedrībai paredzētu informēšanas un izplatīšanas pasākumu palīdzību. Kopuzņēmuma struktūru reglamentiem vajadzētu būt publiski pieejamiem.
(14)
Ņemot vērā pamatprogrammas “Apvārsnis 2020” vispārējo mērķi panākt lielāku vienkāršošanu un saskaņotību, visos ar kopuzņēmumu S2R saistītajos uzaicinājumos iesniegt priekšlikumus principā būtu jāņem vērā pamatprogrammas “Apvārsnis 2020” darbības laiks.
(15)
Kopuzņēmuma S2R veiktie pasākumi galvenokārt ir pētniecības un inovācijas pasākumi. Tāpēc Savienības finansējums būtu jāmaksā no pamatprogrammas “Apvārsnis 2020”. Lai sasniegtu maksimālu ietekmi, kopuzņēmumam S2R būtu jāveido cieša sinerģija ar citām Savienības programmām un finansēšanas instrumentiem un jo īpaši ar Eiropas infrastruktūras savienošanas instrumentu vai riska dalīšanas finansējuma mehānismu, lai atbalstītu kopuzņēmuma S2R inovatīvu risinājumu ieviešanas darbības. Turklāt pamatprogrammai “Apvārsnis 2020” būtu jāpalīdz Savienībā likvidēt pētniecības un inovācijas plaisu, veicinot sinerģiju ar Eiropas strukturālajiem un investīciju fondiem (ESI fondi). Tādēļ kopuzņēmumam S2R būtu jācenšas attīstīt ciešu mijiedarbību ar ESI fondiem, kas var īpaši palīdzēt stiprināt vietējās, reģionālās un valstu pētniecības un inovācijas spējas kopuzņēmuma S2R darbības jomā un kalpot par pamatu pārdomātas specializācijas centieniem.
(16)
Ieguldījumi, kurus veic locekļi, kas nav Savienība, būtu jānosaka dalības līgumā ar kopuzņēmumu S2R. Šiem ieguldījumiem vajadzētu būt saistītiem ne tikai ar kopuzņēmuma S2R administratīvajām izmaksām un līdzfinansējumu, kas nepieciešams kopuzņēmuma S2R atbalstīto pētniecības un inovācijas pasākumu veikšanai. Lai nodrošinātu spēcīgu ietekmi, minēto locekļu ieguldījumiem vajadzētu būt saistītiem arī ar papildu pasākumiem, kas tiem jāveic. Minētie papildu pasākumi būtu jāuzskata par ieguldījumiem plašākajā S2R iniciatīvā.
(17)
Dalībai netiešās darbībās, ko finansē kopuzņēmums S2R, būtu jāatbilst Eiropas Parlamenta un Padomes Regulai (ES) Nr. 1290/2013 (5). Kopuzņēmumam S2R turklāt būtu jānodrošina minētajā regulā paredzēto noteikumu konsekventa piemērošana, pamatojoties uz attiecīgiem Komisijas pieņemtiem pasākumiem.
(18)
Lai nodrošinātu atvērtību un pārredzamību un veicinātu dalību, kopuzņēmumam S2R būtu arī jālieto elektroniskie līdzekļi, ko pārvalda Komisija. Tāpēc kopuzņēmuma S2R izsludinātie uzaicinājumi iesniegt priekšlikumus būtu jāpublicē arī dalībnieku vienotajā portālā, kā arī lietojot citus pamatprogrammas “Apvārsnis 2020” elektroniskos izplatīšanas līdzekļus, kurus pārvalda Komisija. Turklāt kopuzņēmumam S2R attiecīgi dati par inter alia priekšlikumiem, pieteikumu iesniedzējiem, dotācijām un dalībniekiem būtu jādara pieejami iekļaušanai pamatprogrammas “Apvārsnis 2020” ziņošanas un izplatīšanas elektroniskajās sistēmās, ko pārvalda Komisija, piemērotā formātā un Komisijas ziņošanas pienākumiem atbilstīgos termiņos.
(19)
Savienības finansiālais ieguldījums kopuzņēmumā S2R būtu jāpārvalda saskaņā ar pareizas finanšu pārvaldības principu un attiecīgajiem noteikumiem par netiešu pārvaldību, kas izklāstīti Eiropas Parlamenta un Padomes Regulā (ES, Euratom) Nr. 966/2012 (6) un Komisijas Deleģētajā regulā (ES) Nr. 1268/2012 (7).
(20)
Savienības līdzekļu saņēmēju revīzija atbilstoši šai regulai būtu jāveic tā, lai tiktu mazināts administratīvais slogs saskaņā ar Regulu (ES) Nr. 1291/2013.
(21)
Savienības un pārējo kopuzņēmuma S2R locekļu finansiālās intereses būtu jāaizsargā, īstenojot samērīgus pasākumus visā izdevumu ciklā, tostarp novēršot, atklājot un izmeklējot pārkāpumus, atgūstot zaudētos, nepareizi izmaksātos vai nepareizi izlietotos līdzekļus un vajadzības gadījumā piemērojot administratīvus un finansiālus sodus saskaņā ar Regulu (ES, Euratom) Nr. 966/2012.
(22)
Komisijas iekšējam revidentam attiecībā uz kopuzņēmumu S2R vajadzētu būt tādām pašām pilnvarām, kādas tam ir attiecībā uz Komisiju.
(23)
Ņemot vērā kopuzņēmuma īpašo raksturu un pašreizējo statusu un lai nodrošinātu Septītās pētniecības pamatprogrammas turpināmību, uz kopuzņēmumu S2R arī turpmāk būtu jāattiecina atsevišķa budžeta izpildes apstiprināšana. Tāpēc, atkāpjoties no Regulas (ES, Euratom) Nr. 966/2012 60. panta 7. punkta un 209. panta, apstiprinājums par kopuzņēmuma S2R budžeta izpildi būtu jāsniedz Eiropas Parlamentam pēc Padomes ieteikuma. Tādēļ Regulas (ES, Euratom) Nr. 966/2012 60. panta 5. punktā izklāstītās ziņošanas prasības nebūtu jāattiecina uz Savienības ieguldījumu kopuzņēmumā S2R, bet tās būtu pēc iespējas jāsaskaņo ar prasībām, kas struktūrām noteiktas saskaņā ar Regulas (ES, Euratom) Nr. 966/2012 208. pantu. Finanšu pārskatu revīzija un pakārtoto darījumu likumības un pareizības revīzija būtu jāveic Revīzijas palātai.
(24)
Lai atvieglotu kopuzņēmuma S2R izveidi, Komisijai būtu jāuzņemas atbildība par tā izveidošanu un sākotnējo darbību līdz brīdim, kamēr kopuzņēmums S2R ir pietiekami darbotiesspējīgs, lai pats izpildītu savu budžetu.
(25)
Ņemot vērā to, ka šīs regulas mērķus - rūpnieciskās pētniecības un inovācijas stiprināšana visā Savienībā, ieviešot S2R iniciatīvu ar kopuzņēmuma S2R palīdzību, - nevar pietiekami labi sasniegt atsevišķās dalībvalstīs, bet tos var labāk sasniegt Savienības līmenī, izvairoties no dublēšanās, saglabājot kritisko masu un nodrošinot publiskā finansējuma optimālu izmantošanu, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas vajadzīgi minēto mērķu sasniegšanai,
IR PIEŅĒMUSI ŠO REGULU.
1. pants
Izveide
1. Lai koordinētu un pārvaldītu Savienības ieguldījumus pētniecībā un inovācijā Eiropas dzelzceļa nozarē, uz laikposmu līdz 2024. gada 31. decembrim tiek izveidots kopuzņēmums LESD 187. panta nozīmē (“kopuzņēmums S2R”). Lai ņemtu vērā pamatprogrammas “Apvārsnis 2020” darbības laiku, uzaicinājumus iesniegt priekšlikumus saistībā ar kopuzņēmumu S2R izsludina vēlākais 2020. gada 31. decembrī. Pienācīgi pamatotos gadījumos uzaicinājumus iesniegt priekšlikumus var izsludināt līdz 2021. gada 31. decembrim.
2. Kopuzņēmums S2R ir struktūra, kam uzticēts uzdevums īstenot publiskā un privātā sektora partnerību, kā minēts Regulas (ES, Euratom) Nr. 966/2012 209. pantā. Kopuzņēmumu S2R pārstāv tā izpilddirektors.
3. Kopuzņēmumam S2R ir juridiskas personas statuss. Visās dalībvalstīs tam ir visplašākā tiesībspēja un rīcībspēja, kas minētās valsts tiesību aktos ir paredzēta juridiskām personām. Tas var iegūt vai atsavināt kustamu un nekustamu īpašumu, kā arī būt par pusi tiesas procesos.
4. Kopuzņēmuma S2R mītne atrodas Briselē Beļģijā.
5. Kopuzņēmuma S2R statūti (“statūti”) ir izklāstīti I pielikumā.
2. pants
Mērķi
1. Kopuzņēmuma S2R vispārējie mērķi ir šādi:
a)
palīdzēt īstenot Regulu (ES) Nr. 1291/2013, un jo īpaši daļu “Vieds, videi nekaitīgs un integrēts transports”, kas paredzēta pīlārā “Sabiedrības problēmu risināšana”, kas iekļauts Lēmumā 2013/743/ES;
b)
sekmēt vienotas Eiropas dzelzceļa telpas izveidi, ātrāku un lētāku pāreju uz pievilcīgāku, lietotājiem (tostarp personām ar ierobežotām pārvietošanās spējām) ērtāku, konkurētspējīgāku, efektīvāku un ilgtspējīgāku Eiropas dzelzceļa sistēmu un spēcīgas un pasaulē konkurētspējīgas dzelzceļa nozares attīstību Eiropā. Tas tiks panākts, īstenojot visaptverošu un saskaņotu pieeju, kas pievēršas dzelzceļa sistēmas un tās lietotāju pētniecības un inovācijas vajadzībām, veicinot cita starpā pāreju no autotransporta un gaisa transporta uz dzelzceļa transportu. Šī pieeja attiecas uz ritošo sastāvu, infrastruktūru un satiksmes vadību kravu pārvadājumu tirgus segmentā un tālsatiksmes, reģionālo, vietējo un pilsētas pasažieru pārvadājumu tirgus segmentā, kā arī uz intermodālajiem savienojumiem starp dzelzceļa transportu un citiem transporta veidiem, nodrošinot lietotājiem integrētu risinājumu no sākuma līdz beigām viņu dzelzceļa braucienam un transporta vajadzībām - no palīdzības transakcijas veikšanā līdz palīdzībai brauciena laikā;
c)
izstrādāt un attīstīt stratēģisku ģenerālplānu (“S2R ģenerālplāns”), kā norādīts statūtu 1. panta 4. punktā, kā arī nodrošināt efektīvu un lietderīgu tā īstenošanu;
d)
pildīt nozīmīgu lomu ar dzelzceļu saistītā pētniecībā un inovācijā, nodrošinot projektu saskaņošanu un visām ieinteresētajām personām sniedzot attiecīgu un pieejamu informāciju par visā Eiropā finansētiem projektiem. Tas arī pārvalda visas tās Savienības līdzfinansētās pētniecības un inovācijas darbības, kuras vērstas uz dzelzceļa jomu;
e)
aktīvi sekmēt to, ka piedalās un cieši iesaistās visas attiecīgās ieinteresētās personas no visas dzelzceļa nozares vērtību ķēdes un ārpus tradicionālās dzelzceļa nozares, jo īpaši: dzelzceļa aprīkojuma (gan ritošā sastāva, gan vilcienu vadības sistēmu) ražotāji un to apgādes ķēde, infrastruktūras pārvaldītāji, dzelzceļa uzņēmumi (gan pasažieru, gan kravas pārvadāšanas jomā), metro, tramvaju un piepilsētas dzelzceļa transporta uzņēmumi, dzelzceļa ritekļu nomas uzņēmumi, paziņotās un izraudzītās atbilstības novērtējuma struktūras, profesionālās personāla apvienības (tostarp darbinieku pārstāvji), lietotāju apvienības (gan pasažieru, gan kravu pārvadājumu jomā), kā arī attiecīgās zinātniskās iestādes vai attiecīgā zinātnieku kopiena. Jo īpaši nodrošina Komisijas Ieteikumā 2003/361/EK (8) definēto mazo un vidējo uzņēmumu (MVU) iesaisti;
f)
attīstīt demonstrējumu projektus dalībvalstīs, kuras ir paudušas interesi, tostarp tajās dalībvalstīs, kuru teritorijās pašlaik nav izveidota dzelzceļu sistēma.
2. Konkrētāk, kopuzņēmums S2R cenšas izstrādāt, integrēt, demonstrēt un validēt inovatīvas tehnoloģijas un risinājumus, kuri atbilst stingriem drošības standartiem un kuru vērtību inter alia var noteikt atbilstīgi šādiem galvenajiem rezultātu rādītājiem:
a)
dzelzceļa transporta sistēmas aprites cikla izmaksu samazinājums par 50 %, samazinot infrastruktūras un ritošā sastāva izstrādes, tehniskās apkopes, ekspluatācijas un atjaunošanas izmaksas, kā arī palielinot energoefektivitāti;
b)
dzelzceļa transporta sistēmas jaudas palielinājums par 100 %, lai atbilstu pieaugošajam pieprasījumam pēc pasažieru un kravas dzelzceļa pārvadājumu pakalpojumiem;
c)
dzelzceļa pārvadājumu pakalpojumu uzticamības un precizitātes palielināšanās par 50 % (mēra kā pakalpojumu neuzticamības un kavējumu samazināšanos par 50 %);
d)
to atlikušo tehnisko šķēršļu novēršana, kuri kavē dzelzceļa nozari savstarpējas izmantojamības un efektivitātes ziņā, jo īpaši tiecoties noslēgt tos punktus, kas tehnoloģisko risinājumu trūkuma dēļ vēl aizvien ir atklāti punkti savstarpējas izmantojamības tehniskajās specifikācijās (SITS), un nodrošinot, ka visas attiecīgās kopuzņēmuma S2R izstrādātās sistēmas un risinājumi ir pilnībā sadarbspējīgi;
e)
ar dzelzceļa transportu saistīto negatīvo faktoru, jo īpaši trokšņa, vibrāciju, emisiju un cita veida ietekmes uz vidi, samazināšana.
3. pants
Savienības finansiālais ieguldījums
1. Maksimālais Savienības finansiālais ieguldījums iniciatīvā Shift2Rail ir EUR 450 000 000, ieskaitot EBTA ieguldījumus; to maksā no Savienības vispārējā budžeta apropriācijām, kas piešķirtas īpašajai programmai, ar kuru īsteno pamatprogrammu “Apvārsnis 2020”, kas izveidota ar Lēmumu 2013/743/ES, saskaņā ar Regulas (ES, Euratom) Nr. 966/2012 58. panta 1. punkta c) apakšpunkta iv) punkta un 60. un 61. panta attiecīgajiem noteikumiem attiecībā uz minētās regulas 209. pantā norādītajām struktūrām. Maksimālo Savienības finansiālo ieguldījumu veido:
a)
maksimālais ieguldījums kopuzņēmumā S2R administratīvo izmaksu un darbības izmaksu segšanai EUR 398 000 000 apmērā. Savienības maksimālais ieguldījums administratīvo izmaksu segšanai ir EUR 13 500 000;
b)
maksimālā papildu summa EUR 52 000 000 apmērā, kas paredzēta pamatprogrammas “Apvārsnis 2020” darba programmā transporta jomā 2014.-2015. gadam. Kopuzņēmums S2R var uzņemties šā papildu ieguldījuma pārvaldīšanu, tiklīdz tas ir pietiekami darbotiesspējīgs, lai izpildītu savu budžetu.
2. No citiem Savienības instrumentiem var piešķirt papildu līdzekļus, kas papildina 1. punktā minēto ieguldījumu, lai atbalstītu kopuzņēmuma S2R inovatīvu risinājumu ieviešanas darbības.
3. Kārtību attiecībā uz Savienības finansiālo ieguldījumu nosaka deleģēšanas nolīgumā un ikgadējos līdzekļu pārskaitīšanas nolīgumos, ko noslēdz Komisija Savienības vārdā un kopuzņēmums S2R.
4. Šā panta 3. punktā minētajā deleģēšanas nolīgumā ietver elementus, kas izklāstīti Regulas (ES, Euratom) Nr. 966/2012 58. panta 3. punktā, 60. un 61. pantā un Deleģētās regulas (ES) Nr. 1268/2012 40. pantā, kā arī cita starpā:
a)
prasības attiecībā uz kopuzņēmuma S2R ieguldījumu to attiecīgo rezultātu rādītāju sasniegšanā, kas minēti Lēmuma 2013/743/ES II pielikumā;
b)
prasības attiecībā uz kopuzņēmuma S2R ieguldījumu uzraudzībā, kas minēta Lēmuma 2013/743/ES III pielikumā;
c)
konkrētos rezultātu rādītājus, kas saistīti ar kopuzņēmuma S2R darbību;
d)
kārtību attiecībā uz to datu sniegšanu, kas vajadzīgi, lai nodrošinātu, ka Komisija var izstrādāt savu pētniecības un inovācijas politiku un pildīt savus izplatīšanas un ziņošanas pienākumus, tostarp dalībnieku vienotajā portālā, kā arī lietojot citus pamatprogrammas “Apvārsnis 2020” elektroniskos izplatīšanas līdzekļus, kurus pārvalda Komisija;
e)
noteikumus attiecībā uz kopuzņēmuma S2R izsludināto uzaicinājumu iesniegt priekšlikumus publicēšanu arī dalībnieku vienotajā portālā, kā arī lietojot citus pamatprogrammas “Apvārsnis 2020” elektroniskos izplatīšanas līdzekļus, kurus pārvalda Komisija;
f)
cilvēkresursu izmantošanu un to izmaiņas, jo īpaši darbā pieņemšanu atbilstoši funkciju grupām, pakāpēm un kategorijām, pārklasificēšanu un jebkuras darbinieku skaita izmaiņas.
4. pants
Ieguldījums, kuru sniedz locekļi, kas nav Savienība
1. Katrs kopuzņēmuma S2R loceklis, kas nav Savienība, veic savu ieguldījumu vai nodrošina, ka attiecīgo ieguldījumu veic ar to saistīti subjekti. Kopējais visu to locekļu, kas nav Savienība, ieguldījums ir vismaz EUR 470 000 000 1. pantā minētajā laikposmā.
2. Šā panta 1. punktā minēto ieguldījumu veido:
a)
ieguldījumi kopuzņēmumā S2R vismaz EUR 350 000 000 apmērā, kā noteikts statūtu 16. panta 2. punktā un 16. panta 3. punkta b) apakšpunktā, tostarp vismaz EUR 200 000 000, ko iegulda dibinātāji, kas nav Savienība, un ar tiem saistīti subjekti, kā arī vismaz EUR 150 000 000, ko iegulda asociētie locekļi un ar tiem saistīti subjekti;
b)
ieguldījumi natūrā vismaz EUR 120 000 000 apmērā, no kuriem vismaz EUR 70 000 000 iegulda dibinātāji, kas nav Savienība, un ar tiem saistīti subjekti, kā arī vismaz EUR 50 000 000, ko iegulda asociētie locekļi un ar tiem saistīti subjekti; šos ieguldījumus veido izmaksas, kas tiem radušās, īstenojot kopuzņēmuma S2R darba plānā neparedzētus papildu pasākumus, kas paplašina šo darba plānu un sekmē S2R ģenerālplāna mērķu sasniegšanu. Atbalstu minēto izmaksu segšanai var sniegt no citām Savienības finansēšanas programmām saskaņā ar piemērojamiem noteikumiem un procedūrām. Šādos gadījumos Savienības finansējums neaizstāj ieguldījumus natūrā, ko veic locekļi, kuri nav Savienība, un ar tiem saistīti subjekti.
Par pirmās daļas b) apakšpunktā minētajām izmaksām kopuzņēmums S2R nav tiesīgs saņemt finansiālu atbalstu. Attiecīgie pasākumi ir izklāstīti dalības nolīgumā, kas minēts statūtu 3. panta 2. punktā, norādot šo ieguldījumu aplēsto vērtību.
3. Kopuzņēmuma S2R locekļi, kas nav Savienība, katru gadu līdz 31. janvārim ziņo kopuzņēmuma S2R valdei par katrā iepriekšējā finanšu gadā veikto 2. punktā minēto ieguldījumu vērtību. Laikus tiek informēta arī valstu pārstāvju grupa.
4. Lai novērtētu ieguldījumus natūrā, kas minēti šā panta 2. punkta b) apakšpunktā un statūtu 16. panta 3. punkta b) apakšpunktā, izmaksas nosaka atbilstīgi attiecīgo struktūru ierastajai izmaksu aprēķināšanas praksei, piemērojamajiem tās valsts grāmatvedības standartiem, kurā vienība veic uzņēmējdarbību, un piemērojamajiem starptautiskajiem grāmatvedības standartiem/starptautiskajiem finanšu pārskatu standartiem. Izmaksas apliecina neatkarīgs ārējs revidents, ko iecēlusi attiecīgā vienība. Kopuzņēmums S2R var pārbaudīt ieguldījumu vērtību, ja saistībā ar sertifikāciju rodas kādas neskaidrības. Šīs regulas izpratnē ne kopuzņēmums S2R, ne kāda cita Savienības struktūra neveic revīziju attiecībā uz izmaksām, kas radušās saistībā ar papildu pasākumiem.
5. Ikvienam kopuzņēmuma S2R loceklim, kas nav Savienība, kurš nepilda savas saistības attiecībā uz šā panta 2. punktā minētajiem ieguldījumiem sešu mēnešu laikā pēc dalības nolīgumā paredzētā termiņa beigām, kā noteikts statūtu 3. panta 2. punktā, tiek atņemtas balsstiesības valdē līdz brīdim, kad tā saistības ir izpildītas. Ja saistības pēc papildu sešu mēnešu laikposma beigām vēl arvien nav izpildītas, dalība tiek atcelta.
6. Papildus šā panta 5. punktam Komisija var izbeigt, proporcionāli samazināt vai apturēt Savienības finansiālo ieguldījumu kopuzņēmumā S2R vai uzsākt likvidācijas procedūru, kas minēta statūtu 24. panta 2. punktā, ja locekļi vai ar tiem saistītie subjekti nesniedz šā panta 2. punktā minēto ieguldījumu vai to sniedz tikai daļēji vai novēloti. Komisijas lēmums neliedz atmaksāt attiecināmās izmaksas, kuras locekļiem jau ir radušās līdz dienai, kad minētais lēmums ir paziņots kopuzņēmumam S2R.
5. pants
Finanšu noteikumi
Neskarot šīs regulas 12. pantu, kopuzņēmums S2R pieņem savus īpašos finanšu noteikumus saskaņā ar Regulas (ES, Euratom) Nr. 966/2012 209. pantu un Komisijas Deleģēto regulu (ES) Nr. 110/2014 (9).
6. pants
Personāls
1. Kopuzņēmuma S2R nodarbinātajam personālam piemēro Eiropas Savienības Civildienesta noteikumus un Pārējo darbinieku nodarbināšanas kārtību, kas noteikta ar Padomes Regulu (EEK, Euratom, EOTK) Nr. 259/68 (10), un noteikumus, kas pieņemti, Savienības iestādēm savstarpēji vienojoties, lai īstenotu minētos Civildienesta noteikumus un Pārējo darbinieku nodarbināšanas kārtību.
2. Valde attiecībā uz kopuzņēmuma S2R personālu īsteno pilnvaras, kas ar Civildienesta noteikumiem piešķirtas iecēlējinstitūcijai, un pilnvaras, kas ar Pārējo darbinieku nodarbināšanas kārtību piešķirtas iestādei, kura pilnvarota slēgt darba līgumus (“iecēlējinstitūcijas pilnvaras”).
Valde saskaņā ar Civildienesta noteikumu 110. pantu, pamatojoties uz Civildienesta noteikumu 2. panta 1. punktu un Pārējo darbinieku nodarbināšanas kārtības 6. pantu, pieņem lēmumu, ar ko attiecīgās iecēlējinstitūcijas pilnvaras deleģē izpilddirektoram, un paredz nosacījumus, kādos šādu pilnvaru deleģējumu var apturēt. Izpilddirektors ir pilnvarots minētās pilnvaras deleģēt tālāk.
Īpašu izņēmuma apstākļu dēļ valde ar lēmumu var uz laiku apturēt iecēlējinstitūcijas pilnvaru deleģējumu izpilddirektoram un minēto pilnvaru pastarpinātu deleģējumu, ko veicis izpilddirektors, un īstenot tās pati vai deleģēt tās kādam no valdes locekļiem vai kopuzņēmuma S2R darbiniekam, kas nav izpilddirektors.
3. Valde pieņem atbilstīgos Civildienesta noteikumu un Pārējo darbinieku nodarbināšanas kārtības īstenošanas noteikumus saskaņā ar Civildienesta noteikumu 110. pantu.
4. Personāla resursus nosaka kopuzņēmuma S2R štatu sarakstā, kurā norāda pagaidu darbinieku skaitu atbilstīgi funkciju grupām un pakāpēm, kā arī līgumdarbinieku skaitu, izteiktu pilnslodzes ekvivalentos, atbilstīgi tā gada budžetam.
5. Kopuzņēmuma S2R personālā ir pagaidu darbinieki un līgumdarbinieki.
6. Visas ar personālu saistītās izmaksas sedz kopuzņēmums S2R.
7. pants
Norīkotie valsts eksperti un stažieri
1. Kopuzņēmums S2R var piesaistīt norīkotus valsts ekspertus un stažierus, kurus kopuzņēmums S2R nav pieņēmis darbā. Norīkoto valsts ekspertu skaitu, izteiktu pilnslodzes ekvivalentos, iekļauj 6. panta 4. punktā minētajā informācijā par personālu atbilstīgi gada budžetam.
2. Valde pieņem lēmumu, kurā paredz noteikumus par valsts ekspertu norīkošanu uz kopuzņēmumu S2R un par stažieru piesaistīšanu.
8. pants
Privilēģijas un imunitāte
Uz kopuzņēmumu S2R un tā personālu attiecas Protokols (Nr. 7) par privilēģijām un imunitāti Eiropas Savienībā, kas pievienots Līgumam par Eiropas Savienību un LESD.
9. pants
Kopuzņēmuma S2R atbildība
1. Kopuzņēmuma S2R līgumisko atbildību reglamentē attiecīgie līgumu noteikumi un konkrētajam nolīgumam, lēmumam vai līgumam piemērojamie tiesību akti.
2. Attiecībā uz ārpuslīgumisku atbildību kopuzņēmums S2R saskaņā ar dalībvalstu tiesību aktu vispārējiem principiem atlīdzina visus zaudējumus, ko radījis tā personāls, pildot savus pienākumus.
3. Visus kopuzņēmuma S2R veiktos maksājumus attiecībā uz 1. un 2. punktā minēto atbildību un ar to saistītās izmaksas un izdevumus uzskata par kopuzņēmuma S2R izdevumiem un tos sedz no tā līdzekļiem.
4. Par kopuzņēmuma S2R saistību izpildi ir atbildīgs vienīgi pats kopuzņēmums.
10. pants
Eiropas Savienības Tiesas jurisdikcija un piemērojamie tiesību akti
1. Eiropas Savienības Tiesai ir jurisdikcija:
a)
jebkuros strīdos starp locekļiem saistībā ar šīs regulas priekšmetu;
b)
lietās saskaņā ar jebkuru šķīrējklauzulu, kas iekļauta kopuzņēmuma S2R noslēgtos nolīgumos, lēmumos vai līgumos;
c)
strīdos, kas saistīti ar to zaudējumu atlīdzināšanu, kurus radījis kopuzņēmuma S2R personāls, pildot savus pienākumus;
d)
visos strīdos starp kopuzņēmumu S2R un tā personālu atbilstīgi ierobežojumiem un nosacījumiem, kas paredzēti Civildienesta noteikumos.
2. Visos citos gadījumos, uz kuriem neattiecas šī regula vai citi Savienības tiesību akti, piemēro tās valsts tiesību aktus, kurā atrodas kopuzņēmuma S2R mītne.
11. pants
Novērtēšana
1. Līdz 2017. gada 30. jūnijam Komisija ar neatkarīgu ekspertu palīdzību veic kopuzņēmuma S2R starpposma novērtēšanu. Komisija sagatavo ziņojumu par minēto novērtēšanu, kura ietver novērtējuma secinājumus kopā ar saviem apsvērumiem. Komisija minēto ziņojumu līdz 2017. gada 31. decembrim nosūta Eiropas Parlamentam un Padomei. Kopuzņēmuma S2R starpposma novērtējuma rezultātus ņem vērā padziļinātajā izvērtējumā un starpposma novērtējumā, kas minēti Regulas (ES) Nr. 1291/2013 32. pantā.
2. Pamatojoties uz 1. punktā minētā starpposma novērtējuma secinājumiem, Komisija var rīkoties saskaņā ar 4. panta 6. punktu vai veikt jebkādas citas atbilstīgas darbības.
3. Sešu mēnešu laikā pēc kopuzņēmuma S2R likvidācijas, tomēr nekādā gadījumā ne vēlāk kā divus gadus pēc statūtu 24. pantā minētās likvidācijas procedūras uzsākšanas, Komisija sagatavo kopuzņēmuma S2R galīgo novērtējumu. Minētā galīgā novērtējuma rezultātus dara zināmus Eiropas Parlamentam un Padomei.
12. pants
Budžeta izpildes apstiprināšana
Atkāpjoties no Regulas (ES, Euratom) Nr. 966/2012 60. panta 7. punkta un 209. panta, kopuzņēmuma S2R budžeta izpildes apstiprinājumu sniedz Eiropas Parlaments pēc Padomes ieteikuma saskaņā ar kopuzņēmuma S2R finanšu noteikumos paredzēto procedūru.
13. pants
Ex post revīzijas
1. Netiešo darbību izdevumu ex post revīzijas kopuzņēmums S2R veic saskaņā ar Regulas (ES) Nr. 1291/2013 29. pantu pamatprogrammas “Apvārsnis 2020” netiešo darbību ietvaros.
2. Lai nodrošinātu saskaņotību, Komisija var nolemt veikt 1. punktā minēto revīziju. Šādos gadījumos Komisija to dara saskaņā ar piemērojamiem noteikumiem, jo īpaši Regulu (ES, Euratom) Nr. 966/2012, Regulu (ES) Nr. 1290/2013 un Regulu (ES) Nr. 1291/2013.
14. pants
Locekļu finansiālo interešu aizsardzība
1. Kopuzņēmums S2R Komisijas darbiniekiem un citām kopuzņēmuma S2R vai Komisijas pilnvarotām personām, kā arī Revīzijas palātai piešķir piekļuvi saviem objektiem un telpām un visai informācijai, tostarp informācijai elektroniskā formātā, kas vajadzīga, lai tie varētu veikt revīzijas.
2. Eiropas Birojs krāpšanas apkarošanai (OLAF) var veikt izmeklēšanu, tostarp pārbaudes un apskates uz vietas, saskaņā ar noteikumiem un procedūrām, kas noteiktas Padomes Regulā (Euratom, EK) Nr. 2185/96 (11) un Eiropas Parlamenta un Padomes Regulā (EK, Euratom) Nr. 883/2013 (12), lai noteiktu, vai nav notikusi krāpšana, korupcija vai kāda cita nelikumīga darbība, kas ietekmē Savienības finanšu intereses saistībā ar nolīgumu, lēmumu vai līgumu, kurš finansēts saskaņā ar šo regulu.
3. Neskarot 1. un 2. punktu, līgumos, nolīgumos un lēmumos, kas izriet no šīs regulas īstenošanas, ietver noteikumus, ar kuriem Komisiju, kopuzņēmumu S2R, Revīzijas palātu un OLAF skaidri pilnvaro veikt šādu revīziju un izmeklēšanu atbilstīgi to kompetencēm.
4. Kopuzņēmums S2R nodrošina to, ka tā locekļu finansiālās intereses ir pienācīgi aizsargātas, veicot vai pasūtot atbilstīgus iekšējas un ārējas kontroles pasākumus.
5. Kopuzņēmums S2R pievienojas Eiropas Parlamenta, Padomes un Komisijas 1999. gada 25. maija Iestāžu nolīgumam par iekšējo izmeklēšanu, ko veic Eiropas Birojs krāpšanas apkarošanai (OLAF) (13). Kopuzņēmums S2R pieņem vajadzīgos pasākumus, lai atvieglotu OLAF veiktu iekšēju izmeklēšanu.
15. pants
Konfidencialitāte
Neskarot 16. pantu, kopuzņēmums S2R nodrošina tādas sensitīvas informācijas aizsardzību, kuras izpaušana varētu kaitēt tā locekļu vai kopuzņēmuma S2R pasākumos iesaistīto dalībnieku interesēm.
16. pants
Pārredzamība
1. Uz kopuzņēmuma S2R rīcībā esošajiem dokumentiem attiecas Eiropas Parlamenta un Padomes Regula (EK) Nr. 1049/2001 (14).
2. Kopuzņēmums S2R pieņem praktisku kārtību Regulas (EK) Nr. 1049/2001 īstenošanai.
3. Neskarot 10. pantu, lēmumi, ko kopuzņēmums S2R pieņēmis saskaņā ar Regulas (EK) Nr. 1049/2001 8. pantu, var būt par pamatu sūdzībai ombudam atbilstīgi LESD 228. pantā paredzētajiem nosacījumiem.
4. Valde var pieņemt praktisku kārtību, lai īstenotu Eiropas Parlamenta un Padomes Regulu (EK) Nr. 1367/2006 (15).
17. pants
Dalības un rezultātu izplatīšanas noteikumi
Uz darbībām, ko finansē kopuzņēmums S2R, attiecas Regula (ES) Nr. 1290/2013. Saskaņā ar minēto regulu kopuzņēmumu S2R uzskata par finansēšanas struktūru, un tas sniedz finansiālu atbalstu netiešām darbībām, kā izklāstīts statūtu 2. pantā.
18. pants
Uzņēmējvalsts atbalsts
Kopuzņēmums S2R un dalībvalsts, kurā atrodas tā mītne, var noslēgt administratīvu nolīgumu par privilēģijām un imunitāti, kā arī par citu atbalstu, ko šī dalībvalsts sniedz kopuzņēmumam S2R.
19. pants
Sākotnējās darbības
1. Komisija uzņemas atbildību par kopuzņēmuma S2R izveidošanu un sākotnējo darbību, līdz tas ir pietiekami darbotiesspējīgs, lai pats izpildītu savu budžetu. Saskaņā ar Savienības tiesību aktiem Komisija veic visas nepieciešamās darbības, sadarbojoties ar pārējiem locekļiem un iesaistot kopuzņēmuma S2R kompetentās struktūras.
2. Panta 1. punkta nolūkā:
a)
līdz brīdim, kad izpilddirektors sāk pildīt savus pienākumus pēc tam, kad valde ir iecēlusi viņu amatā saskaņā ar statūtu 9. pantu, Komisija var iecelt pagaidu izpilddirektoru un pildīt izpilddirektoram noteiktos pienākumus; izpilddirektoram var palīdzēt ierobežots skaits Komisijas ierēdņu;
b)
atkāpjoties no šīs regulas 6. panta 2. punkta prasībām, pagaidu izpilddirektoram ir iecēlējinstitūcijas pilnvaras;
c)
Komisija var nozīmēt ierobežotu skaitu pagaidu ierēdņu.
3. Pagaidu izpilddirektors var ļaut veikt visus maksājumus, ko sedz no apropriācijām, kuras paredzētas kopuzņēmuma S2R gada budžetā, kad to ir apstiprinājusi valde, kā arī var slēgt nolīgumus, lēmumus un līgumus, tostarp - pēc kopuzņēmuma S2R štatu saraksta pieņemšanas - arī darba līgumus.
4. Saskaņojot ar kopuzņēmuma S2R izpilddirektoru un saņemot valdes apstiprinājumu, pagaidu izpilddirektors nosaka datumu, kurā kopuzņēmums S2R spēs izpildīt savu budžetu. No minētā datuma Komisija atturas uzņemties saistības un veikt maksājumus saistībā ar kopuzņēmuma S2R pasākumiem.
20. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2014. gada 16. jūnijā

Labels: 1
10
7
8
15